Im 19. Jåhrhundert kånn se Rosnheim zu aram wirtschaftlichen Zentrum im  südostboarischen Raum entwickeln: 1810 werd da Ort nåch Reichahåi und Traunstoa zum Standort vo da drittn boarischn Saline. A friare Art vo da Pipeline aus Hoiz bringt Sole vo de Såizbergwerk im Raum Reichahåi bis zua Rosnheimer Saline. Duach des Sieden vom Såiz werd de Innståd zu aram Zentrum vo da boarischen Såizproduktion, bis de Saline 1958 geschlossn werd. An weitern Aufschwung bringt da friare Anschluss an d Eisenbahn. 1858 werd da Rosnheimer Bahnhof eigweiht, der si aba boid åis z kloa und fia de weitere Stådentwicklung hinderlich erweisn soi; scho 1876 ziagt er an sein iatzigen Platz um. De åide Bahnlinie is zua schnurgeraden Duachgangsstrass (heit Rathaus- und Prinzregentenstrass, wichtigste Rosnheimer Verkehrsachsn, vom Nordwestn zum Südosten vo da Ståd) worn, da Lokschuppen vom erstn Bahnhof dient heit åis Ausstellungszentrum, da åide Bahnhof direkt visavi is seit 1878 as Rathaus - und dient in da ZDF-Vorabendserie "De Rosnheim-Cops" åis Kulisse vom Polizeipräsidium. De wirtschaftliche Blüte vom Schluss vom 19. und am Afang vom 20. Jåhrhundert macht an Gründerzeit- und Jugendstil (und sei regionale Ausprägung, an Heimatstil) zum wichtigsten Baustil, der heit no as Stådbuidl bestimmt. So is im Behördenviertel um as heitige Rathaus aa de evangelische Erlöserkirch im neogotischn Klinkerstui fia d Evangelisch-lutherische Pfarrei baut worn, und dea Stui is in Rosnheim säiddn. Zum Anfang vom 20. Jåhrhundert warn in Rosnheim no nein Brauereien, de heit im Nama vo Gaststätten dahåitn san (Duschl-, Hof-, Mail-, Pernloher-, Stern-, Weißbräu). Bis heit überlebt ham nur da AuerBräu und da Flötzinger Bräu, de u. a. as Märzenbier fias Rosnheimer Herbstfest liefern, und aar as Bierbichler-Weißbräu.